**Øre og høreproblemer hos grønlandske børn og unge – fra forskning til handling?**

Vi ønsker i denne workshop at skabe et debat forum for sundhedsledelse, klinikere og forskere, hvor der vil være mulighed for at diskutere, hvordan man kan tilbyde en bedre behandling af grønlandske børn og unge med øre - og høreproblemer.

Kronisk mellemørebetændelse eller flydeører, har været et kendt problem blandt grønlandske børn og unge i mange generationer. Igennem 30 år har grønlandsk forskning gentagne gange dokumenteret en høj forekomst af mellemøreinfektioner og efterfølgende høretab. Vi ved at hvert 5.barn i løbet af deres barndom vil have haft kroniske flydeører og at over 90 % af dem udvikler permanent høreskader i større eller mindre grad. I gennemsnit vil der i hver skoleklasse sidde 3 børn med et dobbeltsidigt høretab som enten burde behandles med operation eller høreapparat.

Grønland er den nation i verden med højst forekomst af mellemørebetændelse og høretab. Blandt Inuit i Canada og Alaska samt Aboriginees i Australien og New Zealand er der lignende høje forekomster, men her er befolkningerne i mindretal. Trods dette har der i mange år været øre og høreprogrammer for disse befolkningsgrupper.

Eksempler fra disse områder i verden med lignende udfordringer såsom begrænset adgang til specialist behandling i sundhedsvæsnet vil blive præsenteret som både inspiration og oplæg til diskussion.

Følgende punkter er foreløbige forslag:

1. Er der overhovedet et problem – hvad er det gode børneliv?
2. Hvad er den politiske målsætning på området? Hvilket serviceniveau kan man tilbyde.
3. Hvor ligger de største udfordringer i det grønlandske sundhedsvæsen?
4. Hvordan kan man fra dansk side kan være med til at styrke det faglige miljø
5. Hvordan kan borgerne inddrages?
6. Hvilke resurser er der i forvejen til at forbedre indsatsen
7. Erfaringer fra andre sundhedsområder der har været prioriteret i Grønland

Professor Preben Homøe fra øre-næse-halskirurgisk afdeling Køge og

PhD Ramon Gordon Jensen fra øre-næse-halskirurgisk afdeling, Rigshospitalet vil stå for tema-sessionen.

Forslag eller kommentarer der kan bidrage til en frugtbar diskussion er meget velkomne og kan rettes til:

Ramon @dadlnet.dk

Vel mødt!